## На основу одредбе члана 9. Закона о планском систему Републике Србије („Службени гласник РС“, бр. 30/2018 од 20.04.2018.), члана 3. Уредбе о обавезним елементима плана развоја аутономне покрајине и јединице локалне самоуправе („Службени гласник РС“, бр. 107/2020 од 14.08.2020.), чланова 20. и 32. Закона о локалној самоуправи („Службени гласник РС“, бр. 129/2007, 83/2014 – др.закон, 101/2016 – др.закон и 47/2018) и чл. 33. Статута града Врања („Сл.гласник града Врања“, бр37/2018), Скупштина града Врања, на седници одржаној дана 22.09.2020.године доноси

**ОДЛУКУ О ПРИСТУПАЊУ ИЗРАДИ ПЛАНА РАЗВОЈА ГРАДА ВРАЊА**

**ЗА ПЕРИОД 2021 – 2030.ГОДИНЕ**

Члан 1.

Овом Одлуком се прописује начин припреме, израде и доношења Плана развоја града Врања за период 2021 – 2030.године.

План развоја града Врања за период од 2021-2030.године јесте дугорочни документ развојног планирања, који садржи преглед и анализу постојећег стања, визију односно жељено стање, приоритетне циљеве развоја који се желе постићи, као и преглед и кратак опис одговарајућих мерa.

Члан 2.

План развоја града Врања за период 2021-2030.године мора бити усклађен са релеватним планским документима донетим на републичком нивоу, планским документима донетим на нивоу града Врања, као и свим пратећим позитивним прописима који уређују ову област.

Члан 3.

Координација и израда Плана развоја града Врања реализује се преко **Координационог тима за израду Плана развоја** и **Радне (секторске) групе за рад унутар области,** које обухвата План развоја. Радне (секторске) групе ће бити формиране уз обавезно учешће представника јавног, приватног и цивилног сектора.

Координациони тим и радне групе формирају се посебним решењем Градоначелника.

Учешћем представника јавног, приватног и цивилног сектора се омогућује заједнички рад на планирању и остваривању развоја локалне заједнице у наредном периоду.

Члан 4.

Процес израде Плана развоја града Врања за период 2021 – 2030.године, састоји се из следећих фаза, са планираним роковима реализације

* Припрема и организација процеса
* Преглед и анализа постојећег стања
* Дефинисање визије, односно жељеног стања
* Дефинисање приоритетних циљева
* Дефинисање мера
* Дефинисање оквира за спровођење, праћење спровођења, извештавање и вредновање Плана развоја града Врања
* Организовање Партнерског форума и јавни увид у нацрт Плана развоја града Врања 2021 – 2030
* Усвајање и објављивање Плана развоја.

Члан 5.

Рок за реализацију активности из члана 4. је 1.јануар 2021.године

Члан 6.

Процес израде и усвајања Плана развоја града Врања за период

2021 - 2030.године, се базира на примени принципа доброг управљања са посебним освртом на транспарентност и партиципативност.

Јавност ће бити редовно обавештавана о свим фазама припреме, израде и доношења Плана развоја, на званичном сајту града Врања и путем саопштења за медије.

На званичном сајту града Врања биће објављена Одлука о приступању изради Плана развоја града Врања.

У поступку израде Плана развоја града Врања за период 2021 - 2030.године биће

организован најмање један Партнерски форум, на коме ће представницима јавног, цивилног и приватног сектора, бити представљен нацрт Плана развоја града Врања, са могућношћу давања предлога, коментара и сугестија.

Нацрт Плана развоја града Врања биће објављен и на званичном сајту града Врања у периоду трајања јавног увида.

У току трајања јавног увида биће организован и Партнерски форум.

Члан 7.

Ова Одлука ступа на снагу осмог дана од дана објављивања у "Службеном гласнику града Врања".

**СКУПШТИНА ГРАДА ВРАЊА**

**22.09.2020.године, број: 02-153/2020-10**

**ПРЕДСЕДНИК СКУПШТИНЕ**

**Дејан Тричковић,спец.двм,с.р.**

**ТАЧНОСТ ПРЕПИСА ОВЕРАВА: СЕКРЕТАР СКУПШТИНЕ**

**Јелена Станковић**